
****

##### АКАФИСТ

преподобному и богоносному отцу нашему

##### МОИСЕЮ

##### старцу Оптинскому

##### АКАФИСТ

##### преподобному и богоносному отцу нашему

##### Моисею, старцу Оптинскому

**Егоже краегранесие: по алфавиту,**

**кроме перваго и последнего кондака**

**Подобен: Взбранной:**

***Кондак 1***

Избранному старцу Оптинскому, Скита усердному строителю и киновии Оптинския возродителю, похвальная принесем пения, но яко имеяй дерзновение от бед и искушений избавляти, услыши нас с любовию тебе зовущих: Радуйся, Моисее, обители Оптинския благоукрашение.

***Икос 1***

Ангельскому житию подражати желая, мир отринул еси и добродетели узкий путь избрав, в пустыни пожил еси и ангелолепным нравом украсился еси, сего ради восхваляем тя сице:

Радуйся, имже чистота сердечная сияет;

Радуйся, имже печаль житейская изчезает.

Радуйся, от мирския суеты отречение;

Радуйся, ангельския тишины взыскание.

Радуйся, высото молитвеннаго преуспеяния;

Радуйся, глубино смиреннаго мудрствования.

Радуйся, яко еси иночествующих утверждение;

Радуйся, яко еси мирским утешение.

Радуйся, светило незаходимых бдений;

Радуйся, таинниче богооткровений.

Радуйся, имже пустыннолюбцы похваляются;

Радуйся, имже смиреннолюбцы взыграются.

Радуйся, Моисее, обители Оптинския благоукрашение.

***Кондак 2***

Безмолвия тишину возлюбил еси, отче Моисее, со пустыннолюбцами Рославльских лесов вселился еси, и неплодие души твоея в благоплодие претворил еси, теплыми трудами послушания, Богу непрестанно взывая: Аллилуиа.

***Икос 2***

В разум истинный хотя приити, отреклся еси ветхаго мудрования и выю подклонил еси в послушание отцем духовным, иже свободиша тя от пут мирскаго мудрования. Темже яко свободу во Христе улучившему, поем тебе сице:

Радуйся, послушания звездо восходящая;

Радуйся, смирения зерцало светящее.

Радуйся, течение скорейшее по лествице добродетелей;

Радуйся, отсечение греховныя воли нужднейшее.

Радуйся, Рославльских лесов небесный гражданине;

Радуйся, пустынных отцев прилежный учениче.

Радуйся, ангелов тихообразное сопребывание;

Радуйся, демонов многоплачевное прогнание.

Радуйся, духовное пустыни сокровище;

Радуйся, светлое чащи обиталище.

Радуйся, славию псалмогласный;

Радуйся, голубе смиреннолюбивый.

Радуйся, Моисее, обители Оптинския благоукрашение.

***Кондак 3***

Градом прибежища явися ти дебрь Рославльская, в ней же от мятежа градскаго укрылся еси и яко село сладкое обрел еси ту пажить покаяния, плодоносящее Богу непрестанную песнь: Аллилуиа.

***Икос 3***

Добро и красно пожил еси, отче Моисее, в Рославльских лесах со старцы твоими, темже яко миро сходящее на душу твою приял еси благодать Всесвятаго Духа и украсился еси иноческими добродетельми. Сего ради восхваляем тя сице:

Радуйся, садоделателю первозданныя простоты;

Радуйся, крине беловидныя чистоты.

Радуйся, розго безмолвнаго веселия;

Радуйся, грозде сердечнаго умиления.

Радуйся, воздержания трапезо приятная;

Радуйся, трезвения высото прозарная.

Радуйся, яко цветник отеческий процветаеши;

Радуйся, яко ароматом молитвы благоухаеши.

Радуйся, подвижничества правило вернейшее;

Радуйся, страстей побеждение сильнейшее.

Радуйся, яко возделал еси в души твоей сад нетления;

Радуйся, яко стяжал еси плоды богопознания.

Радуйся, Моисее, обители Оптинския благоукрашение.

***Кондак 4***

Единаго Бога взыскал еси умною молитвою, Единому вручил еси все житие твое, преподобне, и во объятии Отча промысла присно покоился еси, благодарно взывая: Аллилуиа.

***Икос 4***

Желание монахолюбиваго иерарха Филарета услышал еси, отче Моисее, иже устроити Скит по образу древних подвижников восхоте, необинуяся притекл еси в дальнии приделы Калужския. Он же прозрев в тебе богомудраго настоятеля, возрадовася зело, глаголя сице:

Радуйся, пустыни воспитание;

Радуйся, Предтечи подражание.

Радуйся, чистоты усердное хранение;

Радуйся, Предтечева храма украшение.

Радуйся, постничеством яко дивиим медом себе питавый;

Радуйся, подвижничеством яко вельбужиим мехом себе согревый.

Радуйся, отеческих преданий основательное водружение;

Радуйся, иноческих уставов неуклонное соблюдение.

Радуйся, твердое безмолвия ограждение;

Радуйся, невозмутимое молитвенником отишие.

Радуйся, имже Скит устрояется;

Радуйся, имже Оптина пустынь возрождается.

Радуйся, Моисее, обители Оптинския благоукрашение.

***Кондак 5***

Звезду боготечну узрев в Скиту Промыслом явленную, икону Богородичную «Знамение», юже яко светильник поставил еси с братом твоим в церкви Предтечевой, Тоя бо ради ходатайства познасте Промыслителя вашего и молитвою достигосте Недостижимаго в радости поюще Ему: Аллилуиа.

***Икос 5***

Иноческия подвиги ваша видя монахолюбивый иерарх, иже постави вы во главу угла Оптины пустыни, брата твоего во игумены Скита, тебе же в настоятеля богомудраго. Сего ради восхваляем тя сице:

Радуйся, Скита крепкое основание;

Радуйся, Оптины пустыни благостояние.

Радуйся, красото монашескаго богослужения;

Радуйся, долгото скитскаго псалмопения.

Радуйся, Введенския обители святоизбранный пастырю;

Радуйся, Оптинскаго старчества мудрый созидателю.

Радуйся, монашествующих любвеобильное попечение;

Радуйся, паствы твоея словесною пищею утучнение.

Радуйся, греховных навыков отсечение;

Радуйся, добродетельных плодов прозябение.

Радуйся, иночествующим стено неразоримая;

Радуйся, скитником пристанище невлаемое.

Радуйся, Моисее, обители Оптинския благоукрашение.

***Кондак 6***

Крест пастырскаго служения от святителя Филарета приял еси, отче Моисее, иже заповедь тебе даде вверенную паству в Царствие Небесное путеводити, ты же послушание сие добре проходя, Пастыреначальнику Христу укрепившему тя, непрестал еси вопити: Аллилуиа.

***Икос 6***

Лик монашествующих собрал еси, отче Моисее, и всем пример незлобия твоего показал еси, образ был еси словом и делом и яко солнце красное обитель твою чудесными зарями облистав. Мы же лучами любве твоея согретии воспеваем тебе сице:

Радуйся, преподобных похвало;

Радуйся, монашествующих веселие.

Радуйся, многомудрая простото;

Радуйся, херувимское многоочитое бдение.

Радуйся, яко во глубине безмолвия обрел еси бисер многоценный;

Радуйся, яко в чистоте сердечней узрел еси свет превечный.

Радуйся, яко полк монашествующих предводиши;

Радуйся, яко рать бесовскую низлогаеши.

Радуйся, наставниче искусный преуспевающих;

Радуйся, наказателю теплейший новоначальнейших.

Радуйся, богослужения прилежный служителю;

Радуйся, богоугождения художный учителю.

Радуйся, Моисее, обители Оптинския благоукрашение.

***Кондак 7***

Монашествующим пристань тишайшую устроити желая, Оптину пустынь, яко духовную крепость созиждил еси. Не токмо стены сооружая, но и храмы душевнии благоустрояя, еже жити братии вкупе и вопити в мире: Аллилуиа.

***Икос 7***

Небеси подобный град монашествующим соградити хотяй, Оптину пустынь яко обитель устроил еси небожителей. Крестообразно храмы и колокольню в ней разместил еси, и седмию башнями украсил еси сию сообразно дарам Святаго Духа, темже восхваляем тя сице:

Радуйся, крепосте благочестия;

Радуйся, крестоявленное благолепие.

Радуйся, церквей премудрый зиждителю;

Радуйся, целомудрия верный блюстителю.

Радуйся, седмибашенное ограждение монашескаго града;

Рауйся, седмистрельное уязвление мысленнаго велиара.

Радуйся, до небеси досязаяй богозданный столпе;

Радуйся, с небеси приникаяй молитвенный свете.

Радуйся, каменю оглажденный многими искушеньми;

Радуйся, сапфире сияяй искусными ученьми.

Радуйся, общежития градодержателю;

Радуйся, ангельскому ликостоянию подражателю.

Радуйся, Моисее, обители Оптинския благоукрашение.

***Кондак 8***

Оптинскаго старчества богорасленным кедром явился еси, отче Моисее, от Рославльских лесов насажден быв в Скиту, идеже возрастил еси дубраву старчества, плодоносящую спасение и вопиющую Богу: Аллилуиа.

***Икос 8***

Предтеченский Скит соделал еси разсадником благочестия, в немже яко крины сельныя учение старца Паисия процвете и распространися по всей земли Русстей. Сего ради пожиная класы учений, приношаем тебе хвалы:

Радуйся, процветение целомудрия;

Радуйся, цветоносие воздержания.

Радуйся, терновник страстей посецаяй;

Радуйся, трезвением мысли очищаяй.

Радуйся, лесов Рославльских благоуханный плоде;

Радуйся, скитскаго вертограда сладкосочный грозде.

Радуйся, яко Оптинскую ниву удобрил еси святоотеческим учением;

Радуйся, яко снопы пожал еси укашенные благочестием.

Радуйся, кедре старческаго окормления;

Радуйся, окрине духовнаго орошения.

Радуйся, имже угобзися житница Слова;

Радуйся, имже наставлени к ведению Бога.

Радуйся, Моисее, обители Оптинския благоукрашение.

***Кондак 9***

Радел еси о издательстве книжнем, отче Моисее, еже учредив во обители твоей святей, яко же первее в лесах Рославльских словеса святых полууставом списывал еси, ныне же всю землю Русскую книжным учением просветил еси. Сего ради слово премудрости тебе Подавшему вопием: Аллилуия.

***Икос 9***

Словеса твоя яко соль спасительная всем быша, даром бо разсуждения увенчал был еси, темже и наказания во время благопотребно подавал еси и немощным любовию снисходил еси, сице и нас осоли словом твоея премудрости, сладкопоющих тебе сия:

Радуйся, премудрости таинниче;

Радуйся, кротости наставниче.

Радуйся, книго одушевленная словес отеческих;

Радуйся, свиреле духовная песней пастырских.

Радуйся, медоречивая устна вразумления;

Радуйся, сладкоглаголивый языче назидания.

Радуйся, реко учений приснотекущая;

Радуйся, руко милостей приснодающая.

Радуйся, яко затмил еси учения еретическия;

Радуйся, яко явил еси красоту Православия.

Радуйся, тросте мудрых изречений;

Радуйся, свитче тайных изъявлений.

Радуйся, Моисее, обители Оптинския благоукрашение.

***Кондак 10***

Терпение совершенное стяжал еси, отче Моисее, был еси якоже столп непоколебим в напастех и бедах твоих и достигл еси в небурное пристанище безстрастия, Умирителю мира взывая: Аллилуия.

***Икос 10***

Упокоился еси в воли Божией, отче Моисее, всю надежду твою на Промысел Божий возложил еси, отонудуже и попечение о обители Домостроителю спасения нашего вверил еси, Иже и созижде обитель твою яко град святых. Сего ради восхваляем тя сице:

Радуйся, веро адамантосветлая;

Радуйся, надеждо твердостоятельная.

Радуйся, стено неразоримая искушениями;

Радуйся, забрало противу диавольских нападений.

Радуйся, ты бо киновиархом явился еси богодохновенным;

Радуйся, ты бо безмолвнолюбцам был еси наставником премудрым.

Радуйся, обители незыблемое основание;

Радуйся, братии незлобивое наказание.

Радуйся, блюстителю Божественнаго смотрения;

Радуйся, внезапное скудости восполнение.

Радуйся, сребролюбия изгнание;

Радуйся, нищелюбия стяжание.

Радуйся, Моисее, обители Оптинския благоукрашение.

***Кондак 11***

Фимиам твоих милостей к Престолу Божию вознесл еси, отче Моисее, Иже и призре на духовныя жертвы твоя и умножил есть милость Свою к обители твоей, жертву хвалы Ему приносящую: Аллилуиа.

***Икос 11***

Христоподобную любы стяжал еси, отче блаженне Моисее, яко напитал еси всякаго странна и нища и убогих миловал еси, от нихже благодарственная тебе приносится похвала:

Радуйся, бедствующим вспоможение;

Радуйся, сирых и убогих отдохновение.

Радуйся, милосердия светлая палато;

Радуйся, благотворения царская храмино.

Радуйся, щедрот Божиих море неисчерпаемое;

Радуйся, благоутробия милости неоскудеваемое.

Радуйся, яко неистощимое еси нищих сокровище;

Радуйся, яко неиждеваемое еси трущихся вознаграждение.

Радуйся, терпеливодушное молитвенное извещение;

Радуйся, чудесное монастырския казны обогащение.

Радуйся, безсребреников сопричастниче;

Радуйся, беззлатников наставниче.

Радуйся, Моисее, обители Оптинския благоукрашение.

***Кондак 12***

Царствие Божие наследити сподобился еси, отче Моисее, яко прежде всего и попечение о стяжании Того имел еси и яко мудрый купец нищетою духа богатства небесная приобрел еси. Темже Христу обогатившему тя неподкупным златом смирения, благодарно воззвал еси: Аллилуиа.

***Икос 12***

Чистотою сердечною мрак страстей разгнал еси, преподобне, чисто зриши ныне Троицы Пречистый Свет и наслаждаешися райскими красотами неизреченными, но не забуди чад твоих во мраке греховнем сущих и благодатнаго посещения сподоби с любовию тебе зовущих:

Радуйся, чертоже молитвеннаго озарения;

Радуйся, пучино слезнаго очищения.

Радуйся, кротости и безгневия тихое покоище;

Радуйся, духовнаго разсуждения светлое обиталище.

Радуйся, Оптинскаго старчества крепкое благособрание;

Радуйся, Предтеченскаго Скита тихое благостояние.

Радуйся, одушевленный образе самопринуждения;

Радуйся, монашеских чинов благоустроение.

Радуйся, любве отеческия неизсякаемый источниче;

Радуйся, милости Божественныя таинственный наперстниче.

Радуйся, имже добродетели послушания научаемся;

Радуйся, имже к смиренномудрию наставляемся.

Радуйся, Моисее, обители Оптинския благоукрашение.

***Кондак 13***

О преподобне отче Моисее, киновиарше богодохновенне, призри на нас овец заблудших и яко пастырь добрый к богоугодному житию приведи, настави нас на стези спасения, да избегнув путей греховнаго своеволия, единеми усты и единем сердцем вкупе с тобою поем Богу: Аллилуия.

*(Этот кондак глаголи трижды, затем икос 1 и кондак 1)*

**МОЛИТВА**

О Преподобне отче Моисее, киновии Оптинския возродителю и Скита Предтеченскаго строителю! Ты от юности твоея Христу последовал еси и в дебрех Рославльских непрестанною молитвою Ему усердно послужил еси. Послежде Промыслом Божиим призван был еси крест игуменскаго служения в Оптинстей пустыни понести, идеже ангелоподобное общежитие насадил еси и безмолвный Скит устроил еси, из негоже яко от чертога Оптинское старчество землю нашу зарею благочестия осияло есть.

Сего ради просим тя, яко верна домоправителя строения Христова и богомудраго пастыря словеснаго стада: утолити раздоры в нас сущия и на стези единомыслия наставити слепотствующии умы наша. Приведи нас на злачныя поля святоотеческих преданий и чистою водою умиления напой жаждущия души наша. Вдохни в нас силу благочестия свыше к подвигу, еже последовати твоему житию богоугодному, да отрешившеся страстей, союзом любви связании, тобою приведени будем к Пастыреначальнику Христу, Ему же честь и поклонение возсылаем со Безначальным Его Отцем и Пресвятым и Благим и Животворящим Его Духом, ныне и присно и во веки веков. Аминь.